als_Latn dik_Latn sag_Latn
aSport- Në Bullgari e quajnë fakt të kryer, ndërkohë që vetë lojtari kërkon të qetësojë situatën. Pranon interesimin e Udineses, por konfirmon se janë edhe disa skuadra të tjera që kërkojnë shërbimet e tij. Jemi duke folur për Armando Vajushin, talentin e madh shkodran, që nga janari mund të largohet nga Litek Lovech në kampionatin bullgar, për të hedhur hapin e madh në karrierë.
Sulmuesi talentuar shkodran, produkt i Akademisë së Vllaznisë, menaxhohet nga kompania që menaxhon dhe shërbimet e yllit botëror Lionel Mesi shkruajnë mediat bullgare, dhe janë të vendosur të realizojnë transferimin e tij që në merkaton e janarit nëse presidenti Liteksit Grisha Gançev do të pranojë të largojë yllin e skuadrës së tij në mes të garës për titullin kampion. Siç shkruajnë në Bullgari italianët kanë ofruar 1.2 milionë euro për lojtarin, por Liteks nuk ulet të bisedojë pa 2 milionë euro. Kjo është shuma që mund të shërbej për të filluar bisedimet. Vajushi është kontaktuar nga gazeta Panorama pak orë më parë dhe ka konfirmuar ofertën e skuadrës së Guidolin. “Drejtuesit e klubit më thirrën dhe më bën të ditur se ato që janë shkruar në gazetat bullgare janë të vërteta. Bëhet fjalë për klubin e Udinezes, por që të jemi korrektë, asgjë nuk ka përfunduar. Klubet janë ende në negociata dhe, nëse do të arrihet një marrëveshje, bëhet fjalë për një transferim në verën e vitit 2014 dhe jo në muajin janar siç dhe po flitet. Unë di të them se nuk është vetëm Udineze në lojë, por edhe disa klube të tjera, veçanërisht nga Gjermania. Drejtuesit nuk kanë dëshirë të zbulojnë asgjë, por në dijeninë time, Liteksi nuk do të më lërë të lirë pa 2 milionë euro. Për momentin, në klub më kanë thënë që të vazhdoj me këto ritme, pasi ekipi synon të fitojë titullin kampion këtë sezon”, ka thënë shkodrani. Ndërkohë, i pyetur për ambiciet që ka dhe Udinezen në veçanti, Vajushi deklaroi: “Sigurisht që më josh, pasi bëhet fjalë për një klub me emër në Itali dhe që shquhet për afirmimin e futbollistëve. Megjithatë, të shohim, ku të bëhet më e mira, por mbi të gjitha ku të jetë edhe interesi i klubit, pasi jo gjithçka është në dorën time. Drejtuesit më kanë kërkuar që të bëj edhe më tepër në këtë periudhë. E rëndësishme është të vazhdoj me këto ritme, pasi larg drejt një klubi tjetër mund të them se është i sigurt”.
Përvec Udineses së Françesko Guidolin në Serie A italiane, për Armando Vajushin interesohen dhe Augsburg, Nurenberg dhe Genoa po në Serie A. Gjithçka duket se është në dorë të klubit Liteks por që qartësisht kuptohet se dhe dëshira e lojtarit do të jetë vendimtare…
You must be logged in to post a comment Login
als_Latn als_Latn als_Latn eng_Latn